《丙子杪秋骄阳蒸热踰月不雨偶坐南轩承少保镇山先生佳篇屡赠蹶然有感怀答三首 其一》
明代·胡直

蒸暑隆三伏，胡然剧杪秋。骄阳乘时令，无乃乖蓐收。

循畴菽并萎，临池埃欲浮。芳兰摧通谷，时菊零京丘。

灵雨不相济，田父空告愁。舍置坐中轩，已矣非吾忧。

发箧来琼玖，清风慰吾求。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。